# Til elever ved utdanningsprogrammet RESTAURANT OG MATFAG (rm)

Dato: 06.08.2018

**Velkommen som elev på RM**

Som avdelingsleder vil jeg med dette ønske deg velkommen som elev ved Restaurant og matfag, Steinkjer videregående skole.

De første dagene legger vi vekt på at du skal bli kjent med nye lærere, nye medelever, og ikke minst med skolen. De første dagene vil også bli preget av en del viktig informasjon og nødvendig gjøremål, men vi prøver å komme i gang med timeplanen og opplæringen så raskt som mulig.

På Restaurant og matfag vil det dette skoleåret være 2 klasser på Vg1 og 1 klasse på Vg2 Kokk og servitør og 1 klasse på Vg2 matfag.

**Lærebøker og PC**

Alle elever vil i løpet av de første dagene få utdelt lærebøker. Disse leies ut vederlagsfritt og det er svært viktig at du som elev tar vare på disse. Alle bøker skal leveres inn igjen. Bøker som ikke leveres inn ved skoleslutt vil bli fakturert.

Alle elever i videregående skole må ha en datamaskin. Trøndelag fylkeskommune vil fra skoleåret 2018/2019 ha en PC-ordning der elevene eier datamaskinen selv. Det vil si at elevene kan ta med seg en maskin (som må oppfylle noen minstekrav), eller de kan kjøpe en ny PC av fylkeskommunen til redusert pris. Elevene har selv ansvar for å stille med en bærbar datamaskin til skolestart og holde denne i orden. Fylkeskommunen gir elevene tilgang til programvare som trengs til undervisningsformål. Som elev på RM vil du disponere både garderobe og PC skap hvor du kan oppbevare både skolens og personlige eiendeler.

**Utstyrsstipend**

Som elev på yrkesfag får du muligheten til å søke om *utstyrsstipend* fra Statens lånekasse for utdanning. Dette bør du gjøre så raskt som mulig. Søknadsfristen er 15. november. Se ellers [www.lanekassen.no](http://www.lanekassen.no)

**Arbeidsklær og hygiene**

God hygiene og trygg mat er et krav for oss som jobber innenfor Restaurant og matfag. Vi har derfor pålegg om godkjent arbeidsantrekk. Skolen har gode avtaler med en leverandør av dette og vil arrangere felles innkjøp ved skolestart. Innkjøp her skal kunne dekkes av utstyrsstipendet fra Lånekassen.

I tillegg må dere selv kjøpe sko og hodeplagg, som også organiseres av skolen de første dagene. Dvs. minimum 2 jakker, 2 bukser samt hodeplagg og sko.

Fylkeskommunen vil dekke bruk av råvarer for skoleåret, jfr. opplæringsloven.

Vi håper du ser fram til å starte opp som elev hos oss på Steinkjer videregående skole og ønsker deg velkommen til et spennende skoleår med mange muligheter☺

Se ellers eget brev fra rektor om oppmøtetid og sted.

Vennlig hilsen

Torbjørn Hals Strøm

Avdelingsleder